ང་ཚོས་གཞན་གྱི་སྐྱུགས་རོ་བལྡགས་ནས་མི་བྲ་ན།ང་ཚོས་གཞན་ལ་སྤྲེལ་ལད་བྱས་ནས་མི་འཁྱོངས་ན།རྦད་དེ་བརྟུལ་ཞུགས་ཡ་མ་བརླ་དང་ཕུང་གསུམ་པའི་རིགས་དག་སྔ་མོ་ནས་སྤངས་ཏེ།རང་ཆས་སུ་གྲུབ་ཅིང་གོམས་འདྲིས་སུ་ཕྱིན་པའི་བོད་རང་གི་སྒྲུང་དང་གཏམ་རྒྱུད་ཀྱི་བརྗོད་པའི་ལམ་བུར་ཕྱིར་ལོག་ཚེ།དེས་བོད་ཀྱི་དེང་རབས་རྩོམ་རིག་ལ་ཁྲག་རྒྱུན་གསར་བ་ཞིག་འཁོལ་དུ་འཇུག་ཐུབ་པ་ཐག་གིས་ཆོད་ཅིང་།ལྷག་ཏུ་དེང་སང་གོ་ལ་རིལ་མོ་མི་སྡེ་གཅིག་ཏུ་འདྲིལ་བའི་གནས་སྐབས་འདིར།རང་ཉིད་ཀྱི་ཐོབ་ཐང་དང་རང་ཉིད་ཀྱི་བརྩི་མཐོང་བླ་རུ་བཀུར་ཞིང་ཉིན་མཚན་དབྱེར་མེད་དུ་དེའི་དོན་བརྩོན་ལེན་བྱེད་པའི་གནས་སྐབས་འདི་དང་འདི་ལྟ་བུར།ཁྱོད་རང་ཉིད་སུ་ཞིག་ཡིན་པ་དང་ཁྱོད་རང་ཉིད་ལ་ཅི་ཞིག་ཡོད་པ་འདི་གལ་ཆེན་པོར་ལྟ་དགོས་པ་རེད་ལ།ཤེས་བཞིན་གྱིས་འཇུག་དགོས་པའི་དགོངས་གཞི་ཟབ་མོ་ཞིག་ཅི་ལ་མིན་ནམ་སྙམ།